Bala Peunyaket
Oleh: T.A Sakti
Assalamu’alaikom bunda ngon waled
Di gunong buket bandum lon sapa
Bacut lon ceukot haba peunyaket
Jinoe jililet dum manusia
Ureueng masa nyoe hudep meupiret
Keunong peunyaket rab rata-rata
Umu peuet ploh thon mula phon saket
Baro “meugansyeb” ‘oh tinggai donya
Bit beutoi jinoe jameun panyaket
Bandum jipiret kuta ngon desa
Sidroe-droe ureueng peuet-nam panyaket
Sayang that hudep dalam seungsara
‘Oh tabloe ubat bah that hek tajeb
Teuma peunyaket cit puleh hana
Paleng na reuda nyan kureueng saket
Tapiyoh tajeb saket lom teuma
Dum ureueng papa sabab peunyaket
Sampe meusingklet publoe pusaka
Dokter ngon Mantri kaya meubuket
Gukurek ringget pasien teuka
Pakon masa nyoe lethat peunyaket
Meupalet-palet ureueng calitra
Ie seumprot hama Tapajoh tajeb
Lam breueh meusudep dan palawija
Bak ureueng awam meunan geurateb
Salah ngon sulet tan soe pareksa
Bak Popeurintah kisah lon peudeb
Neubri bekle treb ngon tulak bala!!!
Alhamdulillah kisah rab keumaih
Meung panyang naf’aih laju neu baca
Bak Pak Medya Hus bacut ulon s’ah
Neu tulong ubah jinoe irama!!
Pusat Kesehatan Masyarakat nama PUSKESMAS
Nan that bit keumaih peseunang hate
Di kecamatan jidong Puskesmas
Jan-jan “ikhlas” bayeue-bayeue pre
Nan di kabupaten mulai ganaih
Sang-sang ka neuh’aih kuyut lam hate
Nan RUMOH SAKET meupalet naf’aih
Kon ban PUSKESMAS indah bukonle
Tingkat provinsi lom-lom meutamah
Lepah that neuh’aih nama UGD
GAWAT DARURAT nan teudong naf’aih
Nyawong ngon badan sang-sang ka meucre
Rakyat di gampong jeuoh ngon HUMAS
Tansoe cang panah nyang bri tafeuse
Maka seubab nyan meulakee meu’ah
Neu gantoe bagah nan ganje-ganje
Teumpat meu-ubat nan jih beuramah
Bek teudong naf’aih ulee meupuwe
Peue lom ngon nyamok that jeungkat-jeungkat
Maken keunong that nan “RUMOH MATE”
Bak palang nama tuleh beujeulah
Bek hanya cok gah lam bahsa kafe
Peuet boh bahasa baro jeuet kheun paih
Bahasa Aceh tuleh bak akhe!!!
Kireman : T.A. Sakti
Banda Aceh
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn min_Latn ace_Latn min_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn